जब लोगों से पूछा कि गोदोजी को साथ लेकर जाना और भस्म लगाने का क्या तर्क है ? तो वृद्धजनों ने गोदोजी को होलिका का प्रेमी बताया और कहा कि जब होलिका जल कर भस्म हो गई तो उसके प्रेमी गोदोजी (जिसे फलौदी व जोधपुर में ईलौजी व नागौर में नाथूरामजी कहते हैं) अत्यधिक दुःखी हो गये और दीवानों व पागलों की तरह होलिका की राख को उछाल-उछाल कर अपने शरीर पर मलने लगे तथा आते-जाते राहगीरों पर राख डालने लगे तो सभी लोग उन पर भी राख डालने लगे। तभी से होली खेलने की रस्म, सबसे पहले राख का तिलक लगाने के बाद प्रारम्भ होती है। वास्तव में होली खेलने की परम्परा यहीं से प्रारम्भ हुई। ऐसी स्थानीय लोगों की मान्यता है लेकिन वैदिक साहित्य में ऐसी घटना का उल्लेख नहीं मिलता है। सर्वेक्षण से यह तथ्य सामने आया कि फलौदी तहसील तथा जोधपुर में गोदोजी या ईलोजी की मूर्ति स्थापित है। गोदोजी या ईलोजी की मूर्ति नग्न तथा पुरुषत्व अंग आवश्यकता से अधिक बड़ा है। होली के अवसर पर लोग इनके साथ होली खेलते हैं तथा सन्तानहीन स्त्रियाँ इनकी पूजा करती हैं।